З А К Л У Ч О К

 Координативното тело на 23 февруари 2024 година расправаше во врска со Претставката од уредничката во ТВ 24 Вести Душица Мрѓа против Боби Илиевски кој на својот приватен Фејсбук-профил, на кој има околу 14 000 следбеници, на 20 февруари 2024 година објавил пост по повод прилогот на г-а Мрѓа „Ќе замине ли т.н. европски фронт на Ковачевски во историјата?“.

 Во својот пост, г Илиевски напишал: „Иако од петни жили навиваш за ДПМНЕ. Доколку формираат влада прва ќе бидеш на листата за апсење како пример Исто како во Русија и Србија. „Новинар“ - ка кој се залага за репресија, тепање и затворање на колеги новинари, мизогинија, реденки на тинејџерка во фичото“. Во Претставката, г-а Мрѓа наведува дека постот го смета за „крајно вознемирувачки, кој што дополнително може да предизвика напади врз мене, мојот углед и мојата безбедност“.

 Координативното тело одлучи, со оглед на фактот дека г Илиевски е физичко лице, да ја упати г-а Мрѓа да го пријави случајот во МВР.

Истовремено, ги повикува граѓаните кои имаат значителна следбеничка база на своите профили/канали на социјалните мрежи, да бидат свесни за клучната улога што новинар(к)ите ја имаат во остварувањето на правото на граѓаните да бидат информирани и оттаму, да не им упатуваат навреди, закани, напади, манипулации со информации, бидејќи на тој начин ги попречуваат во вршењето на нивната работа. Исто така, тие треба да бидат свесни дека во период на избори, со своите постови и коментари не треба да влијаат врз јавноста во функција на нечија изборна кампања.

|  |  |
| --- | --- |
| Скопје,26.02.2024 година  | **Координативното тело****за следење на почитувањето на начелата и стандардите од Кодексот****Саше Димовски****Координатор** |